《坟院新篁》
宋代·卫宗武

琅玕挺秀径尺盈，森森直上摩苍冥。
封培保护犹重器，岁余二十林方成。
绳绳孙子更杰出，远过鼻祖尤轮囷。
蔚然翠羽渐成葆，稚者碧玉初抽簪。
泥涂甫见露头角，意气已欲生风云。
繁枝会致凤栖止，修干能作龙飞腾。
我来其下避新暑，洒若涧壑涵层冰。
清高直亮异凡种，愿言世与山长青。
绿漪岂但为目玩，於焉观德知修身。
吾宗叡圣所宜法，如圭如璧扬休声。

作者简介：卫宗武约公元？年至一二八九年字洪父，（一作淇父）自号九山，嘉兴华亭人。生年不详，卒于元世祖至元二十六年。淳佑间历官尚书郎，出知常州。罢官闲居三十余载，以诗丈自娱。宋亡，不仕。宗武著有《秋声集》八卷，《国史经籍志》传于世。诗文气韵冲澹，有萧然自得之趣。